CELEX: 62010CA0293
Language: sk
Date: 2011-05-26 00:00:00
Title: Vec C-293/10: Rozsudok Súdneho dvora (štvrtá komora) z  26. mája 2011 (návrh na začatie prejudiciálneho konania, ktorý podal Landesgericht Innsbruck — Rakúsko) — Gebhard Stark/DAS Österreichische Allgemeine Rechtsschutzversicherung AG (Poistenie právnej ochrany — Smernica 87/344/EHS — Článok 4 ods. 1 — Slobodný výber advokáta poisteným — Obmedzenie náhrady nákladov spojených so zastupovaním poisteného pred súdom — Náhrada obmedzená na sumu zodpovedajúcu sume požadovanej advokátom so sídlom v mieste sídla príslušného prvostupňového súdu)

16.7.2011   
            
            
               SK
            
            
               Úradný vestník Európskej únie
            
            
               C 211/6
            
         Rozsudok Súdneho dvora (štvrtá komora) z 26. mája 2011 (návrh na začatie prejudiciálneho konania, ktorý podal Landesgericht Innsbruck — Rakúsko) — Gebhard Stark/DAS Österreichische Allgemeine Rechtsschutzversicherung AG
   (Vec C-293/10) (1)
   
   (Poistenie právnej ochrany - Smernica 87/344/EHS - Článok 4 ods. 1 - Slobodný výber advokáta poisteným - Obmedzenie náhrady nákladov spojených so zastupovaním poisteného pred súdom - Náhrada obmedzená na sumu zodpovedajúcu sume požadovanej advokátom so sídlom v mieste sídla príslušného prvostupňového súdu)
   2011/C 211/08
   Jazyk konania: nemčina
   
      Vnútroštátny súd, ktorý podal návrh na začatie prejudiciálneho konania
   
   Landesgericht Innsbruck
   
      Účastníci konania pred vnútroštátnym súdom
   
   
      Žalobca: Gebhard Stark
   
      Žalovaný: DAS Österreichische Allgemeine Rechtsschutzversicherung AG
   
      Predmet veci
   
   Návrh na začatie prejudiciálneho konania — Landesgericht Innsbruck — Výklad článku 4 ods. 1 smernice Rady 87/344/EHS z 22. júna 1987 o koordinácii zákonov, iných právnych predpisov a správnych opatrení týkajúcich sa poistenia právnej ochrany (Ú. v. ES L 185, s. 77; Mim. vyd. 06/001, s. 187) — Poistná zmluva právnej ochrany, ktorá stanovuje v súlade s vnútroštátnou právnou úpravou, že poistený je povinný vybrať si advokáta, ktorý má kanceláriu v mieste sídla príslušného súdu
   
      Výrok rozsudku
   
   Článok 4 ods. 1 smernice Rady 87/344/EHS z 22. júna 1987 o koordinácii zákonov, iných právnych predpisov a správnych opatrení týkajúcich sa poistenia právnej ochrany sa má vykladať v tom zmysle, že nebráni vnútroštátnemu ustanoveniu, podľa ktorého je možné v zmluve stanoviť, že poistený si v rámci poistenia právnej ochrany môže na zastupovanie v súdnom alebo správnom konaní vybrať len také osoby oprávnené zastupovať účastníkov konania na základe svojho povolania, ktoré majú svoje kancelárie v sídle súdneho alebo správneho orgánu, ktorý je príslušný v prvom stupni, ak sa toto obmedzenie, v záujme zachovania zmyslu slobody výberu osoby zastupujúcej poisteného, vzťahuje len na rozsah pokrytia nákladov súvisiacich s právnymi službami zástupcu poisťovateľom právnej ochrany a ak je náhrada skutočne vyplatená týmto poisťovateľom dostatočná, čo preverí vnútroštátny súd.
   
      (1)  Ú. v. EÚ C 274, 9.10.2010.